Policijski i Vojni sindikat Srbije održali su novi protest u Beogradu, nezadovoljni materijalnim statusom zaposlenih u sektoru bezbednosti i opštim stanjem u društvu. Pridružili su im se učesnici "Protesta protiv diktature". Sindikati ispred Palate Srbija poručili: Ovde nas je 80.000.

00:00 Izvor: N1info

Skup ispred Palate Srbija je završen oko 15.30, odakle se deo demonstranata uputio preko Brankovog mosta, kroz Terazijski tunel, do Doma Narodne skupštine na Trgu Nikole Pašića, gde su se i prethodnih dana održavali "protesti protiv diktature".

Učesnici su se potom većinom razišli i najavili novo okupljanje za nedelju u 18 sati.

Dok su građani šetali sa Novog Beograda do Trga Nikole Pašića, skandirali su: "Kupi nam diplome, Nebojša", "Ostavke", "Av, av" i "Vučiću, lopove", a građani su ih u Brakovoj ulici pozdravljali lupanjem u šerpe.

U koloni su se mogli videti transparenti: "Vučiću lopove, pokrao si radnike", "Narod gladuje, elita se raduje", "Protiv terora vlasti", "Uprava napolje", "Kad si gladan, nisi sav svoj" i "Vučiću, Šrederu".

Učesnici su prelazeći most pevali "Onesvesti se", "Hoćemo sendviče" i "Ima nas", uz zvižduke pištaljki.

Izvor: N1

Procene o broju učesnika protesta su oprečne, nezvanično - policija tvrdi da je okupljeno oko 10.000, a iz ova dva sindikata su reagovali na izveštavanje RTS - da je došlo samo dve hiljade ljudi, navodeći da ih je tu 80.000.

Inače, protest je počeo nešto iza podneva, intoniranjem himne Srbije ispred zgrade Vlade. Organizatori sindikata su, odmah na početku, pozvali demonstrante da ne nasedaju na provokacije i da ne prave incidente, da se odmaknu od njih i snime ih telefonima.

POVEZANE VESTI Ministarstvo odbrane: Izlazak na ulice nije rešenje

Veljko Mijailović iz Policijskog sindikata Srbije se obratio okupljenima i rekao da su prošla vremena kada su suprotstavljali policiju narodu, i da su danas narod, vojska i politika zajedno.

"Dr Nebojša Stefanović je naložio da se angažuju svi zaposleni u MUP-u danas... Toliko o tome koliku podršku on ima u Ministartstvu... Ako je demokratija, i ako nas ima šaka jada, pusti depešu da može svako da prisustvuje protestu", rekao je Mijailović.

Izvor: N1

On je podsetio da je ovo danas peti protest, a da se ulazi u šesti mesec kako "gospoda iz ove zgrade (Vlade) ne žele da razgovaraju o unapređenju bezbednosnog sektora u Srbiji".

"Da li je vama preči svoj narod ili drugi, svoja policija i svoja vojska", pitao je.

Mijailović kaže da su ih kolege primale svuda, da su nedavno bili i u Rusiji, i da su svi razgovarali s njima, osim naše vlasti. Podsetio je da se radi o, kako je rekao, najvećem sindikatu u policiji.

Bezbednost nam se urušava, u MUP-u rade ljudi koji nemaju kvalifikacije za to, koji imaju debele dosijee, naveo je.

On je, takođe, pozvao da protestuju mirno, da ne prave incidente, ukazujući da će to pokušati možda provokatori.

Izvor: N1

"Srpski vojnik i srpski policajac nikada neće izdati svoj narod"

Novica Antić iz Vojnog sindikata kaže da danas sa ovog mesta pokazuju da postoji "Srbija u kojoj su "oni", koja je, doduše, mlađa, i Srbija koja smo mi".

Da li pojedini zaslužuju da budu vrhovni komandanti vojske - koji se nisu udostojili da razgovaraju s vojskom dve godine, pitao je Antić.

Samo prošle godinu VS je napustilo više od 1600 ljudi, u vremenu kad je Srbija bezbednosno ugrožena, u trenutku kad je angažovano više od 60 odsto kapaciteta Vojske Srbije na granicama, zajedno sa kolegama iz policije, rekao je.

"Jedno zapamtite - srpski vojnik i srpski policajac nikada neće izdati svoj narod", poručio je Antić.

On je rekao da je kao mlad narednik takvo naređenje dobio 5. oktobra, ali da je sa svojim kolegama odlučio da to ne urade. Pozvao je da to učine svi komandanti i danas. Pozvao je i generale da svoje penzionisane kolege podrže, kao što je general heroj Sreto Malinović.

00:00 Izvor: N1

"Vojnicima naređeno da učestvuju u akciji Očistimo Srbiju, da ne bi došli"

"Da bi sprečili da dođu na ovaj skup, većini jedinica je naređeno da učestvuju u akciji "Očistimo, Srbiju"... Oni danas u uniformama, sa metlama u rukama, čiste Srbiju... Nema problema, očistićemo, samo spremite mnogo kontejnera, jer u Srbiji ima puno đubreta", naveo je Antić.

Obratio se i ministru odbrane. Zahtevamo da kažete ko je izdao naređenje nekim našim kolegama da popunjavaju izjave da se odriču glasova, poručio mu je Antić i ustvrdio da su mnogi 2. aprila poslati na terene, pa nisu ni bili u prilici da glasaju.

On je pitao da li Vučić zna šta predstavljaju sindikati u zemlji njegovog prijatelja Šredera, i koliko se njihovo mišljenje uzima u obzir.

Pozvao je kolege vojnike da se priključe protestima.

Naši reporteri su na licu mesta. Pogledajte govor (Facebook stranica N1 Srbija):

Više hiljada u koloni, građani ih pozdravljaju



Ispred Vlade Srbije okupilo se više hiljada ljudi. Kolona je, nakon govora, krenula od Vlade ka Novom Beogradu i zgradi starog SIV-a, Ministarstvu unutrašnjih poslova.

Prema nezvaničnim policijskim procenama, Brankov most je prešlo oko 10.000 ljudi. Iz sindikata, na bini ispred SIV-a, kasnije su rekli da je RTS preneo da je okupljeno 2.000 građana, a na to su odgovorili: "Ima nas 80.000".

Među okupljenima je bio i lider Pokreta Dveri i predsednički kandidat Boško Obradović.

Na putu od Vlade ka Ministarstvu unutrašnjih poslova, prošli su pored zgrade Predsedništva Srbije, gde su oštro negodovali.

Kolona je zauzela obe trake Brankovog mosta, tako da je on bio "blokiran" za saobraćaj. Jednom trakom su se kretali građani učesnici "Protesta protiv diktature", a drugom članovi dva sindikata.

Usput su ih građani pozdravljali.

Interesantno je da nije bilo policajaca u uniformama pored ulica kojima su prolazili.

Od Vlade su krenuli uz "Marš na Drinu", a na čelu kolone je veliki transparent "Srbija gladuje, elita se raduje", koji nose studenti. Nose zastave i skandiraju protiv Vučića.

Predstavnici sindikata poručili su da su redari na skupu profesionalni vojnici i policajci, i pozvali učesnike da ne nasedaju na provokacije i da budu dostojanstveni.

Podsetimo, studenti i učesnici protesta nezadovoljnih rezultatima izbora, već šesti dan zaredom, organizuju skupove, i to putem društvenih mreža. Za danas zakazani skup u 18 sati, pomerili su za podne kako bi se priključili protestu vojnog i policijskog sindikata.

Tu je, tokom obraćanja organizatora protesta iz dva sindikata, minutom ćutanja odata pošta pilotima Vojske Srbije poginulim u padu vojnog aviona u blizini Šapca.

Protesti u Nišu, Kraljevu, Čačku, Kruševcu, Subotici



Izvor: N1

Protestovalo i u drugim mestima u Srbiji.

Građani i studenti okupili su se na centralnom gradskom trgu u Nišu, a onda pošli u šetnju gradskim ulicama, iza transparenta na kome je pisalo "Ovo je zemlja za nas".

Demonstranti su nosili parole na kojima je pisalo "Protesti su novi klabing" i "Džabe gasite svetla, mi se borimo protiv mraka".

Više od 100 građana okupilo se i na gradskom trgu u Kraljevu. Oni su centralnim gradskim ulicama posle 18 časova krenuli u protestnu šetnju gradom, podsećajući na svoje ranije istaknute zahteve, uz buku pištaljki.

Oko 200 učenika srednjih škola, studenata i građana okupilo se i u Čačku. Protest je počeo okupljanjem na centralnom gradskom trgu u 18 časova, nakon čega je protestna povorka prošla gradskim ulicama.

I u centru Kruševca okupili su se mladi, uz podršku sredovečnih građana. Njih osamdesetak je prošetalo trotoarom centralnih gradskih ulica, a ponegde su ih građani s prozora pozdravljali lupanjem u šerpe.

U protestu je učestvovala i grupa maturanata Gimnazije. Oni su agenciji Beta rekli da na protest dolaze jer žele da ostanu u Srbiji, jer žele da nađu posao, ali bez partijske knjižice, jer žele da žive normalno, a da sada ne vide nikakvu perspektivu za to.

Okupljeni u centru Subotice poručili su večeras vlastima da "nisu gomila kontrolisanih ovaca koja klima glavom velikom vođi" podsetivši na izreku da "sve dok je ovaca, neće faliti ni vune".

Jedna od organizatorki protesta rekla je da u proteklih nekoliko godina strah preovladava Suboticom i Srbijom.

Večeras je jedan od učesnika protesta, glumac, odigrao Vučića koji je bio u ulozi pastira, a građani su "glumili ovce" koje su pristale da ispunjavaju sve njegove želje.

Mladi subotički glumac je poručio da, ukoliko se ovim protestima ne promeni situacija u društvu i državi, nove generacije će biti "sve zatucanije i podložnije manipulacijama".